คาร์บอมบ์ย่านการค้าใจกลางเมืองยะลาทหาร-ชาวบ้าน เจ็บ 17 ราย
เมื่อเวลา 09.45 น.วันนี้ (13 ก.พ.) ได้เกิดระเบิดขึ้นเสียงดังสนั่นหวั่นไหว ที่บริเวณสี่แยกธนาคารนครหลวงไทย สาขายะลา เขตเทศบาลนครยะลา จุดเกิดเหตุอยู่หน้าร้านเฮนเบเกอรี่ เลขที่ 33 ถนน ณ นคร ต.สะเตง ปรากฏว่า มีผู้ได้รับบาดเจ็บจากเหตุระเบิดทันทีจำนวนหลายราย ประกอบด้วย ส.อ.ชานนท์ สองแก้ว อายุ 26 ปี จ.ส.ท.ประสิทธิ์ อิสโร อายุ 35 ปี พลทหาร วรินทร์รัตน์ จันทร์ดี อายุ 22 ปี สังกัด ร.15 พัน 2 ค่ายวชิราวุธ อ.เมืองนครศรีธรรมราช ส.ต.อ.ชาติ ประไมยะ อายุ 31 ปี สังกัด ภ.จ.ยะลา น.ส.อังคณางค์ ภัทรพงศ์ อายุ 20 ปี นายเดชณรงค์ พันโท อายุ 25 ปี น.ส.ชลัยพร เรือนธรรม อายุ 42 ปี นายสมศักดิ์ รักษ์พงษ์ อายุ 35 ปี นางศิริพร เรือนธรรม อายุ 38 ปี นางทักษิณา วงศ์จุมปู อายุ 30 ปี นายหมู แซ่เสี้ยว อายุ 59 ปี ด.ช.นิลพัทธ์ แก้วเกาะสะบ้า อายุ 5 ปี นายสุวัฒน์ ไตรรงค์เจริญสุข อายุ 31 ปี นายสมมาตร บุญรุ่ง อายุ 42 ปี นายธนันต์ ฉั่วพานิชย์ อายุ 54 ปี นางปภาดา ผิวเกลีั้ยง อายุ 61 ปี และ นางเตือนใจ กลัดทอง อายุ 44 ปี ผู้บาดเจ็บถูกเจ้าหน้าที่กู้ภัยแม่กอเหนี่ยว และแม่ทับทิมยะลา ร่วมกันลำเลียงส่งโรงพยาบาลศูนย์ยะลา ในจำนวนนี้ที่สาหัส มี นายเดชณรงค์ พันโท ส.อ.ชานนท์ สองแก้ว พลทหาร วรินทร์รัตน์ จันทร์ดี จ.ส.ท.ประสิทธิ์ อิสโร ด้าน นพ.ประชา ชยาภัม ผอ.โรงพยาบาลศูนย์ยะลา ต้องระดมทีมงานทั้งแพทย์พยาบาลให้การช่วยเหลือโดยเร่งด่วน ต่อมา นายกฤษฎา บุญราช ผู้ว่าราชการจังหวัดยะลา พล.ต.ต.โชติ ชวาลวิวัฒน์ ผบก.ภ.จ.ยะลา พ.ต.อ.ภูมิเพ็ชร พิพัฒน์เพ็ชรภูมิ รอง ผบก.พ.ต.อ.กฤษฎา แก้วจันดี ผกก.สภ.เมืองยะลา พ.ต.ท.สนธยา ธูปทอง รอง ผกก.ป. พ.ต.ท.จรัส ชิณนะพงศ์ รอง ผกก.สส.รุดไปที่เกิดเหตุ ร่วมกันอำนวยการให้พนักงานดับเพลิงเทศบาลนครยะลา เร่งระดมฉีดน้ำสกัดเพลิงที่กำลังโหมไหม้ลุกลามตัวอาคารที่เป็นไม้ โดยต้องใช้เวลากว่าชั่วโมง จึงสามารถสกัดเพลิงไว้ได้ แต่เพลิงได้เผาผลาญบ้านเรือนไปรวม 10 คูหา พบว่า ตรงจุดระเบิดมีซากรถกระบะยี่ห้อโตโยต้า ดีแมคซ์ ยังไม่ทราบหมายเลขทะเบียนสภาพพังยับเยิน อาคารร้านค้าฝั่งตรงข้ามได้รับความเสียหาย พร้อมรถยนต์เก๋ง กระบะ และรถจักรยานยนต์ รวมแล้วกว่าสิบคัน นอกจากนั้น ยังพบว่า มีระเบิดแสวงเครื่องที่อัดไว้ในถังแก๊สปิคนิคอีกลูกอยู่ บนพื้นใกล้ซากรถคาร์บอมบ์ จึงได้ประสานชุดเก็บกู้วัตถุระเบิด ภ.จ.ยะลา ไปจัดการเก็บกู้ไว้ได้สำเร็จ ห่างจากจุดระเบิดไปราว 10 เมตร พบรถปิกอัพยี่ห้ออีซูซุ ทะเบียน บต 6817 ปัตตานี จอดอยู่กลางถนน บนกระบะท้ายมีสัมภาระเครื่องอุปโภคบริโภค เป็นรถของเจ้าหน้าที่ทหาร พบสะเก็ดระเบิดตัดจากเหล็กเส้นกระจัดกระจายเป็นวงกว้างจึงได้ช่วยกันเก็บรวบ รวมไว้ จากการสอบสวนทราบว่า รถกระบะคาร์บอมบ์คันดังกล่าว ได้แล่นเข้ามาในเขตเทศบาลนครยะลา ขับวนเวียนอยู่ในละแวกจุดเกิดเหตุแล้วไปจอดไว้ที่หน้าร้านเฮนเบเกอรี่ เวลาประมาณ 07.30 น.โดยไม่มีผู้ใดสังเกตคนขับกับเพื่อนที่ี่ขับขี่รถจักรยานยนต์มารับตัวไป จนกระทั่งก่อนเกิดระเบิด มีรถปิกอัพเจ้าหน้าที่ทหารสังกัด ร.15 พัน 2 คันดังกล่าวแล่นผ่านมา คนร้ายซึ่งคาดว่าเป็นอีกชุดที่ได้ซุ่มดูพฤติกรรมของเจ้าหน้าที่ทหาร เป็นระยะๆ ได้จุดชนวนกับระบบโทรศัพท์มือถือให้ระเบิดทำงาน จนเกิดระเบิดขึ้น เป็นเหตุให้เจ้าหน้าที่ทหารในรถจำนวน 4 นาย ได้รับบาดเจ็บพร้อมกับชาวบ้านเจ้าของร้านค้าในละแวกที่เกิดเหตุรวม 17 รายดังกล่าว ส่วนคนร้ายคาดว่าเป็นกลุ่มอาร์เคเค ที่เคยประกาศก่อนหน้านั้น ว่า จะลักลอบนำระเบิดเข้ามาก่อเหตุในตลาดเมืองยะลา และสามารถนำระเบิดเล็ดลอดผ่านด่านเข้ามาก่อเหตุได้สำเร็จในที่สุด
เมื่อเวลา 09.45 น.วันนี้ (13 ก.พ.) ได้เกิดระเบิดขึ้นเสียงดังสนั่นหวั่นไหว ที่บริเวณสี่แยกธนาคารนครหลวงไทย สาขายะลา เขตเทศบาลนครยะลา จุดเกิดเหตุอยู่หน้าร้านเฮนเบเกอรี่ เลขที่ 33 ถนน ณ นคร ต.สะเตง
ชายแดนใต้,ยะลา,ระเบิด